Copilul în vârstă de doar doi ani din comuna Tudora, județul Botoșani, pe nume Aryan, care a dispărut duminică, 17 martie, a fost găsit de autorități.
Băiețelul ar fi fost găsit în pădure și urmează să fie transportat la spital.
Conform unor surse, este conștient, într-o stare bună, dar hipotermic din cauza faptului că a stat toată noaptea în pădure, informează Știripesurse.
Aryan a dispărut în timp ce se afla alături de bunica lui la niște cunoștințe. Copilul a plecat din curtea acestora fără să fie observat. Cu toții l-au căutat, dar a fost totul în zadar. Abia după câteva ore au fost alertate autoritățile.
Sute de oameni au ajutat la căutarea copilului, atât autoritățile, cât și voluntari. Pe ultimele imagini filmate de o cameră de supraveghere, Aryan a fost văzut când intra în pădure, pe un drum forestier.
A avut loc o acţiune uriaşă de căutare, în care au fost angrenate inclusiv două elicoptere care au survolat zona localităţii, precum şi pădurea în care copilul a fost văzut pentru ultima dată.
Părinții copilului se aflau la muncă în străinătate, dar astăzi au ajuns de urgență acasă și au participat la căutări.